Na osnovu člana 286 Zakona o privrednim društvima (“Službeni list CG” br. 65/2020), člana 14 Uredbe o prodaji akcija i imovine putem javnog tendera („Sl. list RCG“, br. 65/03), Odluke SO Bar o prestanku svojstva člana privrednog društva „Vodacom“ d.o.o. Tivat, br. 030-016/21-260 od 10.06.2021. godine („Sl. List CG – opštinski propisi“, br. 18/21), Odluke predsjednika opštine Bar o prodaji putem javnog tendera udjela u privrednom društvu „Vodacom“ d.o.o. Tivat, br. 01-018/21-3993 od 28.12.2021. godine i Rješenja predsjednika Opštine Bar o imenovanju tenderske komisije za sprovođenje postupka prodaje putem javnog tendera udjela u privrednom društvu „Vodacom“ d.o.o. Tivat, broj 01-018/21-3994 od 28.12.2021. godine, Tenderska komisija za sprovođenje postupka prodaje udjela, objavljuje

**JAVNI POZIV**

**za učešće na javnom tenderu**

**radi prodaje udjela u privrednom društvu „Vodacom“ d.o.o Tivat**

**1. PREDMET PRODAJE:**

Udio u visini od 14,29 % ukupnog udjela u zajedničkom, uslužnom, koordinacionom društvu za vodosnabdijevanje i odvođenje otpadnih voda za Crnogorsko primorje – „Vodacom“ d.o.o. Tivat (u daljem tekstu : „Društvo“), u iznosu od 50.000,00 €.

Kapital koji je predmet prodaje nalazi se u vlasništvu Opštine Bar.

**2. PODACI O DRUŠTVU:**

Društvo je osnovano kao društvo sa ograničenom odgovornošću i upisano u Centralni registar privrednih subjekata pod registarskim brojem 50243343.

Matični broj društva je 020426331.

Šifra osnovne djelatnosti Društva je 7022 – Konsultantske aktivnosti u vezi sa poslovanjem i ostalim upravljanjem.

Detaljni podaci o Društvu u pogledu vlasničke strukture i veličine udjela ostalih članova društva, sadržani su u tenderskoj dokumentaciji i biće dostupni učesnicima na Tenderu, nakon otkupa Tenderske dokumentacije.

**3.** Pravo da učestvuju na tenderu imaju sva pravna i fizička, domaća i strana lica pod uslovom da su otkupili tendersku dokumentaciju, uplatili depozit i uredno dostavili ponudu za otkup udjela.

**4.** Učesnik na tenderu, podnosi Ponudu u skladu sa propisima i procedurom predviđenom Instrukcijama ponuđačima, koje se nalaze u Tenderskoj dokumentaciji.

**5.** Tenderska komisija za sprovođenje postupka prodaje udjela, ovim putem poziva zainteresovana lica da prije podnošenja ponude za otkup udjela, podnesu pisani zahtjev za otkup Tenderske dokumentacije (”Zahtjev”), sa jasnom naznakom “Zahtjev za otkup Tenderske dokumentacije”.

**6.** Nakon prijema Zahtjeva, Tenderska komsija će zainteresovanim licima dostaviti instrukcije za plaćanje naknade za otkup tenderske dokumentaciju u iznosu od 100,00 eura - (“Naknada za Tendersku dokumentaciju”). Učesnici na Tenderu, bez odlaganja, dostavljaju Tenderskoj komisiji dokaz o uplati navedene naknade.

Neposredno nakon dostavljanja dokaza o uplati naknade za Tendersku dokumentaciju, ista se dostavlja učesnicima na tenderu, neposredno ili putem pošte.

**7.** Učesniku na Tenderu biće omogućen obilazak Društva i provjera podataka o istom, po dogovoru sa odgovornim licima u Društvu.

**8.** Ponuda na Tenderu se podnosi u skladu sa propisima i procedurom predviđenom u Tenderskoj dokumentaciji, a ista mora pristići na adresu Tenderske komisije, u roku od 30 dana (slovima: trideset), odnosno, **nakasnije do 21.02.2022. godine** u 14.00 časova.

**9.** Uz ponudu, ponuđač uplaćuje 5% od novčane vrijednosti udjela, odnosno iznos od 2.500,00 €, na žiro račun bužeta Opštine Bar, broj 510-80962330-80otvoren kod Crnogorske komercijalne banke AD Podgorica ili dostaviti garanciju banke na iznos depozita, važeću na period od najmanje tri mjeseca, bez prigovora i naplativu na prvi poziv.

**10.** Otvaranje i ocjena ponuda će se izvršiti neposredno, na sastanku Tenderske komisije **dana 24.02.2022. godine**, kada će se i utvrditi njihova formalna ispravnost. Tender lista će se utvrditi u roku od 7 dana od dana otvaranja ponuda. Podnosiocu čija je ponuda prihvaćena, depozit se uračunava u cijenu. Ukoliko podnosilac čija je ponuda prihvaćena, ne potpiše ugovor u utvrđenom roku ili ne izvrši uplatu prodajne cijene u ugovorenom roku, gubi pravo na povraćaj depozita. Ponuđač čija je ponuda rangriana na prvom mjestu, poziva se na pregovore o zaključenju ugovora sa Opštinom Bar. Ukoliko se sa ponuđačem koji je rangiran na prvom mjestu ne potpiše Ugovor o prodaji udjela, Tenderska komisija poziva na pregovore o zaključenju ugovora drugorangiranog ponuđača. Ako ponuđač odbije da potpiše ugovor koji je sadržan u tenderskoj dokumentaciji u propisanom roku, smatraće se da je isti odustao od tendera. Ako više od dva prvorangirana ponuđača ne prihvate potpisivanje ugovora, Tenderska komsija će predložiit predsjedniku Opštine koje radnje treba preduzeti, uključujući i mogućnost proglašavanja tendera neuspjelim.

**11.** Ponuđač sa kojim se potpiše ugovor o prodaji će biti obavezan da iznos kupoprodajne cijene uplati u novcu, u roku određenom u Ugovoru o prodaji.

**12.** Za sva pitanja u vezi sa ovim Javnim pozivom, zainteresovana lica mogu dobiti bliže informacije svakog radnog dana u vremenu od 11,00 do 14,00 časova, neposredno u prostorijama Opštine Bar, kancelarija broj 118, Bulevar Revolucije br. 1 ili na kontakt telefon +382 (0)30 301-463.

Broj : 01-018/21-3994/1

Bar, 24.01.2021. godine

**Tenderska komisija za sprovođenje postupka prodaje udjela**

**NAPOMENA: Javni poziv objavljen je u dnevnom listu „Pobjeda“,**

**dana 25.01.2022. godine**